SK Úradný vestník Európskej únie C 351/24

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 351/12)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„CARCIOFO SPINOSO DI SARDEGNA“

EÚ č.: IT-PDO-0105-01325 – 7. 4. 2015

CHOP ( X ) CHZO ( )

1. Skupina žiadateľov a oprávnený záujem

Consorzio di Tutela del Carciofo Spinoso di Sardegna D.O.P. Corso Europa 33 07039 Valledoria (SS) ITALIA Tel./Fax +39 079582248 E-mail: carcspindisardegna@tiscali.it

Consorzio di Tutela (konzorcium na účely ochrany) chráneného označenia pôvodu (CHOP) „Carciofo Spinoso di Sardegna“ má nárok na podanie žiadosti o zmenu v súlade s článkom 13 ods. 1 výnosu ministerstva poľnohospodárstva, potravín a lesného hospodárstva č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☐ Dôkaz o pôvode — ☒ Spôsob výroby — ☒ Súvislosť — ☐ Označovanie — ☒ Iné [balenie]

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

Žiadame, aby sa tento oddiel článku 2 špecifikácie:

„farba: zelená s rozsiahlym fialovo-hnedým sfarbením“

zmenil takto:

„farba: zelená, niekedy s rozsiahlym fialovo-hnedým sfarbením“.

Zmena je nutná preto, lebo sfarbenie, dokonca aj keď je prítomné, môže byť niekedy menej zrejmé, a to z dôvodu nedostatočného kontrastu farebného odtieňa s odtieňom spodnej časti listeňa. To môže skomplikovať posúdenie a určenie výrobku pri kontrolách na mieste.

Žiadame, aby bol odstránený tento odsek týkajúci sa chemických vlastností CHOP „Carciofo Spinoso di Sardegna“:

„železo: maximálne 0,80 mg na 100 g čerstvej hmoty“.

Pri analýze obsahu železa (Fe) vo vzorke pukov z obdobia rokov 2012 – 2013 bol preukázaný významný priemerný rozdiel (p < 0,001) v porovnaní s rokmi 2013 – 2014, a to v tom, že vo vzorke z obdobia rokov 2012 – 2013 boli zistené hodnoty 0,55 ± 0,17 mg/100 g, zatiaľ čo vo vzorke z obdobia rokov 2013 – 2014 boli zistené hodnoty 1,25 ± 0,54 mg/100 g.

Rozdielny obsah železa v rastlinných tkanivách v jednotlivých obdobiach možno pripísať rôznemu počasiu, a to predovšetkým odlišným zrážkovým režimom, ktoré mohli mať vplyv na dostupnosť železa v pôde.

Z uvedeného dôvodu sme presvedčení o tom, že obsah železa nie je vhodným posudzovacím parametrom pre CHOP „Carciofo Spinoso di Sardegna“, keďže jeho vysoká premenlivosť by mohla zabrániť certifikácii výrobku, ktorý by bol zo všetkých ostatných hľadísk v úplnom súlade so špecifikáciou. Preto je nutné zmeniť článok 2 špecifikácie, a to tak, že sa z chemických vlastností vypustí obsah železa stanovený v špecifikácii.

Spôsob výroby

Žiadame, aby sa tento oddiel článku 5 špecifikácie:

„Hustota výsadby musí byť v rozpätí 0,7 až 1,2 rastliny na m2“

zmenil takto:

„Hustota výsadby musí byť v rozpätí 0,6 až 1,2 rastliny na m2. Rastliny možno pestovať ako ročné alebo viacročné rastliny.“

Požiadavka na predĺženie vzdialenosti výsadby a následné zníženie počtu rastlín na m2 vyplýva z prevádzkových potrieb súvisiacich s ochranou rastlín, mechanizáciou a potrebou zjednodušiť a zlepšiť udržateľnosť ochrany proti škodcom. Rozšírenie priestoru medzi rastlinami umožní zlepšiť manipuláciu so zberacími zariadeniami, ako aj pletie a lokalizované zamedzenie šírenia napadnutia. Nižší počet rastlín na m2 umožňuje lepšiu ochranu a zvýšenie produktivity plodín, predovšetkým vtedy, keď sa používa mikrorozmnožovanie na výrobu zlepšených klonov, ktoré sú zvyčajne robustnejšie.

Celkové obmedzenie hustoty výsadby napokon pomôže znížiť pravdepodobnosť výskytu ohniska perenospóry viniča, múčnatky viničovej a sivej plesne, a to vďaka lepšiemu prevzdušneniu v okolí plodín, čím sa zníži potreba ich ochrany, keďže táto ochrana sa zefektívni.

Súvislosť

Odstránenie parametra železa z analytickej kvantifikácie v súlade so žiadosťou nemá vplyv na špecifickosť produktu „Carciofo Spinoso di Sardegna“. Medzi osobitné vlastnosti, ktorými sa táto artičoka odlišuje od všetkých ostatných, patrí okrem iného jej vyvážená chuť, ktorá je dôsledkom obsahu uhľovodíkov a fenolov, ako aj nízky obsah sodíka. Prítomnosť týchto prvkov vždy umožňovala konzumáciu artičoky „Carciofo Spinoso di Sardegna“ v surovom stave, čo je vlastnosť, ktorá je dôvodom chráneného označenia a preukazuje súvislosť s produkčnou oblasťou.

Balenie

Odsek:

„Na účel spotreby sa ‚Carciofo Spinoso di Sardegna‘ na trh uvádza v týchto druhoch uzavretých balení s pripevneným logom:

— podnosy s 2 až 12 celými a/alebo nakrájanými pukmi;

— 500-gramové až 5-kilogramové košíky z materiálov vhodných na balenie potravín;

— drevené, lepenkové alebo umelohmotné debničky vhodné na balenie potravín obsahujúce 4 až 60 pukov.“

sa mení takto:

„Na účel spotreby sa ‚Carciofo Spinoso di Sardegna‘ na trh uvádza v týchto druhoch uzavretých alebo otvorených balení s pripevneným logom:

uzavreté balenie:

— podnosy s 1 až 12 celými a/alebo nakrájanými pukmi,

— 500-gramové až 5-kilogramové košíky z materiálov vhodných na balenie potravín,

— drevené, lepenkové a plastové balenie obsahujúce 1 až 60 pukov, so stonkami alebo bez stoniek, ktoré má vhodnú veľkosť z hľadiska množstva pukov v jednotlivých typoch balenia;

otvorené balenie:

— balenie obsahujúce celé puky (1 až 6 kusov) vyznačujúce sa obalom na potraviny chráneným pred sfalšovaním. Obal by mal zakrývať jednotlivé puky alebo maximálne 6 pukov. Na obale musí byť uvedené logo označenia a všetky informácie požadované v špecifikácii výrobku.“

Požiadavky na zmenu balenia sú nutné na uspokojenie potrieb trhu, ktorý sa nepretržite vyvíja, a na väčšie preniknutie na rozsiahly maloobchodný odbytový trh, na ktorom výrobok „Carciofo Spinoso di Sardegna“ zatiaľ neuspel, čiastočne z dôvodu používaného balenia. Účelom zmeny je zavedenie individuálnych balení, nahradenie pojmu „debničky“ všeobecnejším pojmom „balenie“ s cieľom zohľadniť ďalšie podoby uzavretých balení, ako sú napríklad balíčky a plastové obaly (balenie do fólie), a napokon zavedenie otvoreného balenia s cieľom umožniť predaj „Carciofo Spinoso di Sardegna“ buď individuálne po jednotlivých pukoch, alebo vo zväzkoch obsahujúcich až šesť pukov.

JEDNOTNÝ DOKUMENT

„CARCIOFO SPINOSO DI SARDEGNA“

EÚ č.: IT-PDO-0105-01325 – 7. 4. 2015

CHOP ( X ) CHZO ( )

1. Názov

„Carciofo Spinoso di Sardegna“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6 Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Carciofo Spinoso di Sardegna“ sa získava z miestneho ekotypu „Spinoso Sardo“, ktorý patrí do botanického druhu Cynara scolymus a ktorý sa vyznačuje týmito typickými morfologickými znakmi: viacročná pakoreňová rastlina strednej veľkosti s hlavným pukom nachádzajúcim sa vo výške 45 až 70 cm, so vzpriameným rastom, veľmi vhodná na produkciu peľu, používa sa na asynchrónnu výrobu. Zelené ostnaté listy sa vyznačujú strednou veľkosťou a výraznou tvarovou rozmanitosťou, čoho dôkazom je častý výskyt celistvých, ale aj laločnatých listov, resp. ešte častejší výskyt zložených listov. Puky majú tvar mierne kompaktného predĺženého kužeľa s dĺžkou prinajmenšom 6 cm a priemerom od 6 do 13 cm. Typické sú ďalej veľké dlhé zelené vonkajšie listene s rozsiahlym fialovo-hnedým sfarbením so špicatými koncami zakončenými žltým ostňom, slamovo žlté vnútorné listene s fialovými žilkami a stonky dlhé 10 až 40 cm [výnimka povolená v nariadení (ES) č. 1466/2003] a hrubé 1 až 3,5 cm.

Chránené označenie pôvodu „Carciofo Spinoso di Sardegna“ sa musí vyznačovať týmito typickými vlastnosťami:

Fyzikálne vlastnosti: tvar: mierne kompaktný predĺžený puk kužeľovitého tvaru; farba: zelená, niekedy s rozsiahlym fialovo-hnedým sfarbením, listene zakončené ostňami žltej farby; štruktúra byle: jemná s jedlým vnútrom, nie veľmi žilnatá; jedlá časť: minimálne 30 % hmotnosti čerstvého puku.

Chemické vlastnosti: obsah uhľovodíkov minimálne 2,5 g na 100 g čerstvej hmoty; obsah polyfenolov minimálne 50 mg na 100 g čerstvej hmoty; sodík: maximálne 0,125 g na 100 g čerstvej hmoty.

Organoleptické vlastnosti: vôňa: výrazne bodavá a kvetinová; konzistencia: listene sú v spodnej časti mäsité, ale jemné a krehké; chuť: komplexná chuť s vyrovnaným pomerom horkých a sladkých tónov vďaka obsahu derivátov polyfenolov a cynarínu; trpkosť: obsah trieslovín, ktoré sa v artičokách prirodzene vyskytujú, je sotva znateľný, keďže ho vyrovnávajú prevládajúce sladké príchute spôsobené značným obsahom uhľovodíkov. Byle a puky „Carciofo Spinoso di Sardegna“ sa tradične konzumujú v surovom stave, čím sa umožňuje lepšie strávenie v nich obsiahnutých živín. Status CHOP sa môže udeliť iba „Carciofo Spinoso di Sardegna“ patriacim do trhových tried „extra“ a „I“.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby „Carciofo Spinoso di Sardegna“ sa vykonávajú v oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Vzhľadom na tendenciu produktu „Carciofo Spinoso di Sardegna“ rýchlo vädnúť (stráca sa lesk a bujnosť pukov, bylí a listov) je potrebné znížiť manipulovanie s ním na minimum a baliť ho okamžite po zbere, aby sa tak umožnila jeho tradičná konzumácia v surovom stave. Týmto obmedzením sa zaručuje jasná výhoda, pokiaľ ide o čerstvosť produktu, keďže sa ním znižuje miera oxidácie a potenia, ktorým by bol vystavený a v dôsledku ktorých by sa zmenili jeho fyzikálne, organoleptické a chemické vlastnosti.

Na účel spotreby sa „Carciofo Spinoso di Sardegna“ na trh uvádza v týchto druhoch uzavretých alebo otvorených balení s pripevneným logom:

uzavreté balenie:

— podnosy s 1 až 12 celými a/alebo nakrájanými pukmi,

— 500-gramové až 5-kilogramové košíky z materiálov vhodných na balenie potravín,

— drevené, lepenkové a plastové balenie obsahujúce 1 až 60 pukov, so stonkami alebo bez stoniek, ktoré má vhodnú veľkosť z hľadiska množstva pukov v jednotlivých typoch balenia;

otvorené balenie:

— balenie obsahujúce celé puky (1 až 6 kusov) vyznačujúce sa obalom na potraviny chráneným pred sfalšovaním. Obal by mal zakrývať jednotlivé puky alebo maximálne 6 pukov. Na obale musí byť uvedené logo označenia a všetky informácie požadované v špecifikácii výrobku.

Naďalej sa môžu používať materiály, ktoré sa podľa príslušných pravidiel Spoločenstva považujú za vhodné na balenie výrobku. Každé balenie musí obsahovať „Carciofo Spinoso di Sardegna“ tej istej trhovej triedy. Viditeľná časť obsahu balenia musí okrem toho reprezentovať celý obsah.

3.6. Špecifické pravidlá označovania výrobku, na ktorý sa vzťahuje registrovaný názov

Na etiketách prilepených na obaloch sa musí nachádzať označenie CHOP „Carciofo Spinoso di Sardegna“ a logo Spoločenstva, označenie triedy „extra“ alebo „I“, veľkosť, počet pukov, ktoré balenie obsahuje, všetky ostatné zákonom stanovené informácie a logo.

Logo označenia pozostáva zo štylizovaného znázornenia antropomorfnej ostnatej artičoky („carciofo spinoso“), na ktorom sa zo zeleninového puku stáva skutočná hlava, a to vďaka nakreslenému úsmevu a listom zmeneným na otvorené náručie vystreté do priateľského a vítajúceho gesta, čo má znamenať, že výrobok sa napriek svojmu ostnatému vzhľadu vyznačuje sladkou chuťou.

Označenie CHOP musí byť na etikete uvedené zreteľným a čitateľným písmom, pričom sa jeho farba musí zreteľne odlišovať od farby etikety, aby sa dala jasne odlíšiť od ostatných informácií vytlačených písmom o polovicu menším ako písmo použité v prípade označenia CHOP. K spojeniu chránené označenie pôvodu sa nesmie pripojiť žiadny iný opis, ktorý sa vyslovene nestanovil. Názvy podnikov a značiek sa však môžu použiť za predpokladu, že nemajú pochvalný význam a nezavádzajú spotrebiteľa.

4. Stručné vymedzenie zemepisnej oblasti

„Carciofo Spinoso di Sardegna“ sa musí pestovať a baliť vo výrobnej oblasti, ktorá zahŕňa tieto obce:

Provincia Cagliari: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A.), Ussana, Uta, Villanovafranca, Villaputzu, Villasimius, Villasor a Villaspeciosa.

Provincia Carbonia-Iglesias: Giba, Masainas, Piscinas, San Giovanni Suergiu, Santadi, Sant’Anna Arresi, Tratalias a Villaperuccio.

Provincia Medio Campidano: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro a Villamar.

Provincia Oristano: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani a Zerfaliu.

Provincia Nuoro: Dorgali, Galtellì, Irgoli, Loculi, Onifai, Orosei, Posada, Siniscola a Torpè.

Provincia Ogliastra: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia a Tortolì.

Provincia Sassari: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso a Tissi.

Provincia Olbia-Tempo: Badesi, Budoni a San Teodoro.

Vyššie uvedená výrobná oblasť je tradičnou oblasťou pestovania „Carciofo Spinoso di Sardegna“. Uvedené obce sa vyznačujú vhodnými pôdnymi a podnebnými podmienkami na pestovanie plodiny a zároveň sa v nich nazbieralo rozsiahle dedičstvo skúseností, tradícií a technických pestovateľských zručností, ktoré zaručujú jej typické vlastnosti.

5. Súvislosť so zemepisnou oblasťou

Všetka pôda vo výrobnej oblasti vymedzenej v bode 4, v ktorej sa pestuje „Carciofo Spinoso di Sardegna“, má aluviálny pôvod, je kyprá, bohatá na fosfor, železo, horčík, vápnik, draslík a organické látky a býva zväčša pH neutrálna alebo mierne sub-alkalická.

Priemerná zimná teplota predstavuje 11,3 °C a priemerná letná teplota 24 °C. Mráz sa v oblasti vyskytuje veľmi zriedkavo a sneží len výnimočne. Zrážky sa počas roka vyskytujú nerovnomerne: najvýdatnejšie sú v zime, zatiaľ čo v lete takmer vôbec neprší.

Osobitými typickými vlastnosťami artičoky „Carciofo Spinoso di Sardegna“ sú jej obmedzená trpkosť, príjemná chuť, ktorá je dôsledkom vyrovnaného pomeru horkých a sladkých tónov, a mäkkosť dužiny, ktorá nabáda na konzumáciu v surovom stave. Medzi iné typické vlastnosti patrí vysoký obsah polyfenolov a iných živín a obzvlášť obmedzený obsah sodíka a železa.

Okrem toho treba poukázať na osobitnú stavbu puku, ktorý obsahuje tesne k sebe priliehajúce listene, čo zabraňuje prieniku škodlivých látok, čím sa zaisťuje zdravotná neškodnosť výrobku.

Typické vlastnosti oprávňujúce žiadosť o uznanie „Carciofo Spinoso di Sardegna“ ako výrobku s CHOP, ktoré ho odlišujú od iných výrobkov rovnakého typu, sú: jeho obmedzená trpkosť, príjemná chuť, ktorá je dôsledkom vyrovnaného pomeru horkých a sladkých tónov, mäkkosť dužiny, ktorá nabáda na konzumáciu v surovom stave, vysoký obsah živín dôležitých pre prečistenie organizmu (močopudné účinky, vylúčenie toxínov z pečene a zníženie obsahu cholesterolu v krvi), výrazný obsah uhľovodíkov spolu s minerálnymi soľami, železom, draslíkom, fosforom a rôznymi druhmi vitamínov, najmä vitamínov skupiny A.

Tieto osobitné vlastnosti úzko súvisia so silným prepojením na danú geografickú oblasť (ostrov), ktorá sa na pestovanie „Carciofo Spinoso di Sardegna“ hodí pre jej tradičné pestovateľské techniky, ako aj jej priaznivé podnebné, pôdne a morfologické podmienky. Výrazné množstvá vápnika, horčíka a draslíka, ktoré sa nachádzajú na veľkej väčšine polí, na ktorých sa táto artičoka pestuje, predstavujú hlavný dôvod typickej odolnosti rastliny voči stresovým faktorom, ako napr. vysokým teplotám a nízkej relatívnej vlhkosti. „Kyprá“, hlboká pôda týchto polí, ktorá je zväčša aluviálneho pôvodu a v ktorej sa nehromadí voda, zároveň poskytuje optimálne výmenné médium, ktoré zaručuje, že rastliny úplne prijmú fosfor, železo, draslík a iné minerálne soli zodpovedné za typické vlastnosti „Carciofo Spinoso di Sardegna“.

Podnebné faktory sú rozhodujúce pre všeobecné funkcie rastliny, ako napr. fotosyntézu a absorpciu vody a živín, a tým ovplyvňujú kvalitu „Carciofo Spinoso di Sardegna“. Veľmi dôležitým podnebným faktorom podmieňujúcim kvalitu je slnečné svetlo, a najmä intenzita slnečných lúčov, ktorá dokonca i v zimných mesiacoch ovplyvňuje výrobu zásobových látok rastliny „Carciofo Spinoso di Sardegna“, ako napr. uhľovodíkov, ktoré jej dodávajú chuť a sú dôvodom toho, že sa obzvlášť hodí na konzumáciu v surovom stave. Okrem toho je potrebné poznamenať, že intenzita slnečného svetla je rovnaká v celej výrobnej oblasti, keďže rozdiely v zemepisnej šírke medzi severom a juhom nemajú žiadny vplyv na optimálny vývoj rastliny.

Popri prirodzenej vhodnosti kraja sú to práve ľudské zdroje oblasti a ich tradície, skúsenosti a zručnosti, ktoré vďaka ručnému zberu, triedeniu a meraniu umožňujú výber najlepších artičok. Vysokošpecializovaní pracovníci odstraňujú byle a nadbytočné výhonky, čo prispieva k získaniu kvalitných plodov. Optimálna kombinácia agronomických faktorov, ako napr. čas a hustota výsadby, inteligentné využívanie zavlažovacích systémov, hnojív a výrobkov na ochranu rastlín, ako aj obmedzená životnosť rastliny (1 až 3 roky) a jej odolnosť, ktorá z uvedených skutočností vyplýva, zvýrazňujú prirodzenú vhodnosť „Carciofo Spinoso di Sardegna“ na konzumáciu v surovom stave.

Z historického hľadiska sa začiatky výroby, pestovania a najmä súvislosť s miestnym životným prostredím datujú do fenického obdobia, pričom tieto činnosti sa zachovali až do dnešných dní a predstavujú kľúčovú zložku poľnohospodárstva ostrova a krajiny. Písomné dôkazy o prítomnosti artičok na Sardínii sa datujú od druhej polovice 18. storočia, keď Andrea Manca dell’Arca, šľachtic zo Sassari, nazval jednu časť svojho diela „Agricoltura di Sardegna“ vydaného v roku 1780: „Kardy a artičoky. Rozšírenie. Odrody. Pestovanie. Použitie.“ Existencia „Carciofo Spinoso di Sardegna“ v prvých desaťročiach posledného storočia je takisto doložená v diele Maxa Leopolda Wagnera „Das ländliche Leben Sardiniens im Spiegel der Sprache“ vydanom v nemeckom Heidelbergu v roku 1921. V prvých desaťročiach 20. storočia zaznamenalo poľnohospodárstvo ostrova podstatnú modernizáciu, čo sa dotklo aj výroby artičok, keď sa jej zameranie posunulo od zásobovania miestneho trhu smerom k špecializovanej výrobe určenej pre talianske a medzinárodné trhy. Práve v tomto období dôležitých zmien v oblasti obchodu si artičoka „Carciofo Spinoso di Sardegna“ získala svoje dobré meno a na kontinentálne trhy sa iste nedodávala bez bližších údajov alebo v anonymite, keďže, ako je doložené početnými zdrojmi, jej sardínska proveniencia už od začiatku 20. storočia predstavovala spotrebiteľmi oceňovanú a vyhľadávanú záruku kvality a pôvodu. Historický pôvod výrobku časom podnietil spotrebiteľov, aby výrobok „Carciofo Spinoso di Sardegna“ identifikovali s ostrovom Sardínia do takej miery, že sa dostal do bežného jazykového úzu a je ho možné nájsť na jedálnych lístkoch rôznych reštaurácií, na etiketách výrobkov a v obchodných dokumentoch. Preto vznikla potreba regulovať používanie tohto označenia formálnymi pravidlami, aby sa tak súvislosť medzi typickými vlastnosťami výrobku a územím Sardínie stala neoddeliteľnou a aby sa zabezpečila ochrana spotrebiteľov a výrobcov pred akýmkoľvek nesprávnym alebo neprimeraným použitím tohto názvu.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Ministerstvo začalo vnútroštátne námietkové konanie uverejnením žiadosti o zmenu špecifikácie výrobku s chráneným označením pôvodu „Carciofo Spinoso di Sardegna“ v Úradnom vestníku Talianskej republiky č. 42 z 20. februára 2015.

Úplné znenie špecifikácie výrobku je k dispozícii na tejto internetovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke ministerstva poľnohospodárstva, potravín a lesného hospodárstva (www.politicheagricole.it). Kliknite na „Prodotti DOP IGP“ (v pravej hornej časti obrazovky) a potom na „Prodotti DOP IGP STG“ (na ľavej strane obrazovky) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.